
søknad om IVERKSETTING AV fellingstillatelse på skadebjørn - Søker: MiddagsFJELL beiteområde v/Tor Arne Moen – 7884 SØRLI
Saksbehandler: Even E N Haugereid, jordbrukssjef

Vedlagte dokumenter:
1. Brev fra direktoratet for naturforvaltning datert 31.05.02: Betinget fellingstillatelse på jerv, bjørn og ulv 2002/2003.

2. Sak 043/02 i Utvalg for næring og utvikling: Kriterier for iverksettelse av      fellingstillatelser på bjørn 2002.

3. Kart over jaktområdet.

4. Utskrift fra SNO over bjørneslåtte dyr pr 23.08.02

Hjemmel: 

1. Delegasjonsreglement for Lierne kommune, § 17.

2. Direktoratet for naturforvaltning: Betinget fellingstillatelse på jerv, bjørn og ulv 2002/2003 av 31.05.02.

3. Sak 043/02 i Utvalg for næring og utvikling: Kriterier for iverksettelse av fellingstillatelser på bjørn 2002.

Saksopplysninger:
Middagsfjell beiteområde v/Tor Arne Moen, 7884 SØRLI,  søkte muntlig om iverksettelse av fellingstillatelse for  skadebjørn, den 29.08.02 kl 14.20. Søknaden ble framsatt etter at det er funnet tre kadavre i Inderdalen på nordsida av Inderdalselva.

I alt er det funnet 17 kadavre som er antatt eller dokumentert tatt av bjørn i dette beiteområdet. I hele kommunen er det funnet 42 kadavre som er antatt eller dokumentert tatt av bjørn.

Søkeren mener at en akutt situasjon kan være i emning, og at det kan være god sjanse for å ta skadegjøreren ved å gå tidlig inn i situasjonen. Det later til å være en bjørn som opererer på egen hånd. Den er observert på innmark fra stuevinduet hos Arnold Sivertsen, den er blitt skremt bort fra kadaver like utenfor innmarka til Arnold Sivertsen, og det er funnet spor etter den på innmarka til Tor Arne Moen der det ble registrert uro i saueflokken natt til 29.08. Sporene etter denne bjørnen er samme størrelse som sporene som er funnet etter en bjørn ved flere kadavre som er funnet på sørsida av Inderdalselva. Nå er mange av sauene trukket heim og beiter på innmark på nordsida, og det er tydelig at denne bjørnen har fulgt sauene fra sørsida til nordsida der de tre siste kadavrene er funnet i løpet av de tre siste dagene. To av disse kadavrene  er steinaldersauer som er funnet innenfor sauegjerdet til Tor Arne Moen. 

Vurdering:

I kriteriene fra Direktoratet for Naturforvaltning i forbindelse med de betingede fellingstillatelsene gitt til Lierne kommune, heter det blant annet:

Bestandssituasjonen for bjørn og den langsomme veksten i bjørnebestanden tilsier at en generelt, og spesielt innenfor kjerneområdene, må være restriktiv med å gi fellingstillatelser. Med utgangspunkt i at sjansen for tilfeldig å felle ei binne i deler av kjerneområdene opp mot svenskegrensa kan være så høy som 50 %, skal dette tillegges spesiell vekt dersom det oppstår en situasjon som vurderes som så alvorlig at det kan gi grunnlag for å iverksette en fellingstillatelse. Disse områdene vil derfor ha den aller høyeste skadeterskel i forhold til iverksetting av fellingstillatelse.....

Av denne årsak kan evt. gjestående betingede fellingstillatelser inndras dersom det felles binne i områdene, dvs at det ikke bør felles mer enn 1 –en- binne i Nord-Norge og Nord-Trøndelag (inkl. Lierne kommune) og 1 –en- i Sør-Norge.....

Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. For med størst mulig grad av sikkerhet å felle riktig individ er det nøgvendig å utvise en fornuftig bruk av tids- og områdebegrensning av fellingstillatelsen. 

De forebyggende tiltak som gjennomføres i Middagsfjell beiteområde er:

1. Ekstraordinært tilsyn. Peder Lundemo og Ole Andreas Sivertsen går tilsyn i dette området.

2. Radiosendere på en del sauer. Besetningene i området har enkeltdyr som går med sendere, slik at saueflokkene blir lettere å lokalisere.

3. Ordinært tilsyn utført av brukerne. Det er kjent at brukerne nytter mye tid til tilsyn med egne dyr, og at de har et nært samarbeid med de kommunale tilsynsfolkene.

4. De fleste av brukerne har inngjerda områder der sauene har gått en periode før de ble sluppet i utmarka og der de går etter at de har kommet heim.

5. En bruker har anskaffet steinaldersau i håp om at denne rasen skal klare seg bedre mot rovdyr.

6. En bruker har grøftet myrarealer for å ha større beitearealer nær bebyggelse.

7. En bruker har alle sauene gående på inngjerda område, innmark og utmark, hele beitesesongen.

De 17 bjørneslåtte kadavrene som er funnet i dette området, er spredd over en lang tidsperiode og over store deler av beiteområdet. De tre siste kadavrene er slått over kort tid nær bebyggelse og innmark. Sammenlignet med tidligere år er det få funn av kadavre til denne tid. Tilsynspersonellet melder imidlertid at det er ekstremt vanskelig å finne kadavre i sommer på grunn av tørken og varmen. Derfor må det regnes med store mørketall når det gjelder tap i år. Tallet på heimkomne dyr indikerer også dette. Både Arnold Sivertsen og Tor Arne Moen rapporterer at de mangler mange søyer og at det er kommet heim mye lam uten mødre. 

I området sør for Inderdalselva er det registrert flere binner med unger i sommer. Arvaslibinna befant seg ved peiling 26.08 ved Dalbekken opp mot Dalslåtten, altså langt unna Inderdalen. I tillegg er det observert to eller tre binner til i dette beiteområdet. Direktoratet for naturforvaltnings strenge holdning til felling av binner må tas med i vurderingen av om fellingstillatelse kan iverksettes. Faren for at en binne kan bli felt, er stor dersom det settes i gang jakt sør for Inderdalselva.

Bjørnen som er observert nord for Inderdalselva, er enslig. En bjørn som observeres over lang tid på innmark uten at det dukker opp unger, må vurderes å være alene, og sjansene er dermed gode for at det dreier seg om en hannbjørn. Høyst sannsynlig trafikkerer denne bjørnen fram og tilbake over Inderdalselva.

Med minst tre sauer på samvittigheten på tre dager, tyder det på at denne skadegjøreren er mer aktiv enn tidligere i beitesesongen. Det at sauene går samla heime, gjør dem til lettere bytte. Derfor vil det være riktig å stoppe denne skadegjøreren før situasjonen utarter.

For å minske risikoen for at det felles binne, tilrås jaktlederne å drive posteringsjakt ved kadavrene eller ved saueflokkene på nordsida av Inderdalselva. Dette forhindrer ikke at det kan bli aktuelt at bjørnen kan forfølges inn på sørsida, men dersom dette skjer, må jaktlederne være meget påpasselige med at det er rett individ som forfølges. Ut fra dette blir jaktområdet det meste av Middagsfjell beiteområde med unntak av Dalbekkenområdet der Arvasslibinna befinner seg.

Begrunnelse:

Skadesituasjonen i på nordsida av Inderdalen vurderes å være så akutt at fellingstillatelse kan iverksettes på for det meste av Middagsfjell beiteområde. 

Klagerett:

Klagefrist 3 - tre - uker fra mottakelsen av dette skriv. Klagen sendes til Lierne kommune, Utviklingsetaten, 7882 Nordli.

VEDTAK:

1. Under henvisning til fullmakt fra Direktoratet for naturforvaltning i brev av 31.05.02, iverksetter Lierne kommune en fellingstillatelse for felling av en - 1 - skadebjørn innenfor deler av Middagsfjell beiteområde i henhold til vedlagte kart.

2. Fellingstillatelsen gjelder fra torsdag 29.08.02 kl 15.30 og varer fram til torsdag 05.09.02 kl.15.30. 

3. Fellingstillatelsen kan inndras dersom særlige forhold tilsier det, for eksempel mistanke om at dyret det jaktes på er ei binne.

4. Jakten skal ledes av de oppnevnte jaktlederne for Sørli i Lierne kommune.

5. Det vises for øvrig til vedtak i NU-sak 043/02: Kriterier for iverksettelse av fellingstillatelser på bjørn 2002 og brev fra Direktoratet for naturforvaltning av 31.05.02: Betingede fellingstillatelser på jerv, bjørn og ulv 2002/2003.

Nordli, 29.08.02

	Karl Audun Fagerli/sign
	Jenny K Domås

	Rådmann
	utviklingssjef


Utskrift sendes til:

Jaktlederne Rune Moen og Daniel Gåsbakk, 7884  SØRLI

Middagsfjell beiteområde v/ Tor Arne Moen, 7884  SØRLI

Direktoratet for Naturforvaltning, Tungasletta 2, 7485 TRONDHEIM

postmottak@dirnat.no

Fylkesmannen i Nord- Trøndelag, Miljøvernavdelingen, 7734  STEINKJER

Nordli saualslag v/ Håvard Furulund, 7882 NORDLI

Sørli saualslag v/ Ottar Lyngstad, 7884 SØRLI

Naturvernforbundet i Nord-Trøndelag v/Per Flatberg, Øvergt. 11, 7670  INDERØY

